[bookmark: _GoBack]Na temelju članka 77. stavak 3. alineja 2. Zakona o vodama („Narodne novine", broj 66/19, 84/21, 47/23) i članka	 12. Statuta Zadarske županije („Službeni glasnik Zadarske županije", broj	10/26), Županijska skupština Zadarske županije na _______sjednici, održanoj ___________2026. Donosi:


ODLUKU
o odvodnji otpadnih voda s područja Aglomeracije Biograd na Moru

I. OPĆE ODREDBE

Članak 1.
Odluka o odvodnji otpadnih voda s područja Aglomeracije Biograd na Moru (u daljnjem tekstu: Odluka) primjenjuje se na području Aglomeracije Biograd na Moru u koju su uključena kopnena područja grada Biograda na Moru, kao i općine Sveti Filip i Jakov i Pakoštane.
Ovom Odlukom određuju se:
1.	Način odvodnje otpadnih voda na području Aglomeracije Biograd na Moru i njoj gravitirajućeg područja;
2.	Zemljopisni podaci o mjestima ispuštanja otpadnih voda iz sustava javne odvodnje;
3.	Područja u kojima se dopušta ispuštanje otpadnih voda iz individualnih sustava odvodnje sanitarnih otpadnih voda do 50 ES, konkretno određenje uvjeta ispuštanja na tom području sukladno propisu iz članka 70. stavka 4. Zakona o vodama te uvjeti zbrinjavanja otpadnih voda iz sabirnih jama i mulja iz malih sanitarnih uređaja;
4.	Dopuštena tehnika rješenja individualnih sustava odvodnje sanitarnih otpadnih voda do    50 ES po područjima, kao privremeno rješenje do priključenja na sustav javne odvodnje i /ili kao trajno rješenje, sukladno propisu iz članka 78. stavka 3. Zakona o vodama; 
5.	Tehničko-tehnološki uvjeti priključenja građevina i drugih nekretnina na građevine urbane oborinske odvodnje te način i rokove priključenja na te građevine;
6.	Nadležnost isporučitelja vodnih usluga po područjima;
7.	Upućivanje na obvezu priključenja na građevine javne odvodnje sukladno Odluci o priključenju te Općim i tehničkim uvjetima isporuke vodnih usluga;
8.	Nadzor i prekršajne odredbe;
9.	Prijelazne i završne odredbe.


Članak 2.
Pojedini izrazi u ovoj Odluci imaju sljedeća značenja:
Aglomeracija je područje na kojem su stanovnišvo i/ili gospodarske djelatnosti dovoljno koncentrirane da se komunalne otpadne vode mogu prikupljati i odvoditi do uređaja za pročišćavanje otpadnih voda ili do krajnje točke ispuštanja.
Biorazgradive industrijske otpadne vode su otpadne vode koje sadrže organske tvari koje se mogu razgraditi djelovanjem mikroorganizama.
ES (ekvivalent stanovnika) znači organsko biorazgradivo opterećenje od 60 g O2 dnevno, iskazano kao petodnevna biokemijska potrošnja kisika (BPK5).
Industrijske otpadne vode su tehnološke otpadne vode, tj. sve otpadne vode, osim sanitarnih otpadnih voda i oborinskih voda, koje se ispuštaju iz prostora korišenih za obavljanje trgovine i /ili industrijske djelatnosti, tj. bilo kakve gospodarske 
Javna odvodnja je djelatnost skupljanja komunalnih otpadnih voda, njihova dovođenja do uređaja za pročišćavanje otpadnih voda, njihovog pročišćavanja i izravnog ili neizravnog ispuštanja u prirodni prijamnik, ako se ti poslovi obavljaju putem građevina za javnu odvodnju te upravljanje tim građevinama; gospodarenje otpadnim muljem nastalim u postupku pročišćavanja otpadnih voda. Javna odvodnja uključuje  pražnjenje i odvodnju otpadnih voda iz sabirnih jama i mulja iz malih sanitarnih uređaja.
Priključno okno je okno u kojem se sustav interne odvodnje priključuje na sustav javne odvodnje i u vlasništvu je Javnog isporučitelja vodnih usluga u kojem je moguće vršiti kontrolu funkcionalnosti kanalizacijskog priključka, mjeriti protok i uzimati uzorke za kontrolu kvalitete otpadnih voda.
Komunalne otpadne vode su otpadne vode sustava javne odvodnje koje čine sanitarne otpadne vode ili otpadne vode koje su mješavina sanitamih otpadnih voda s industrijskim otpadnim vodama i/ili oborinskim vodama određene aglomeracije.
Korisnik sustava je svaka fizička ili pravna osoba koja je vlasnik ili drugi zakoniti posjednik građevine ili druge nekretnine koja je priključena na sustav javne odvodnje, odnosno koja koristi jedan od sustava odvodnje iz ove Odluke.
Mali sanitarni uređaji su uređaji za pročišćavanje sanitarnih otpadnih voda do 50 ES, uključujući i septičku jamu.
Oborinske vode su otpadne vode koje nastaju ispiranjem oborinama s površina prometnica, parkirališta ili drugih površina, postupno otapajući onečišćenja na navedenim površinama.
Odgovarajuće pročišćavanje otpadnih voda znači obradu komunalnih otpadnih voda bilo kojim postupkom i/ili načinom ispuštanja, koji omogućava da prijemnik zadovoljava odgovarajuće ciljeve zaštite okoliša, a u skladu s Pravilnikom o graničnim vrijednostima emisija otpadnih voda.
Otpadne vode su sve potencijalno onečišćene industrijske, sanitarne, oborinske i druge vode.
Otpadni mulj znači preostali, obrađeni ili neobrađeni dio mulja iz uređaja za pročišćavanje komunalnih otpadnih voda.
Mješoviti sustav javne odvodnje je sustav kojim se istim kanalima odvode sanitarne, pročišćene tehnološke i oborinske otpadne vode.
Razdjelni sustav javne odvodnje je sustav kod kojeg se oborinske vode odvode sustavom oborinske odvodnje odvojeno od sustava javne odvodnje kojim se odvode sanitarne i pročišćene tehnološke otpadne vode.
Priključak je spoj internih odvodnih sustava s komunalnom vodnom građevinom.
Sabirna jama je vodonepropusna građevina bez odvoda i preljeva u koju se ispuštaju otpadne vode.
Septička jama je vodonepropusna dvokomorna ili višekomorna građevina sa preljevom pročišćene otpadne vode u upojnu građevinu bez ugrožavanja okolnih objekata i površina. Koristi se za sanitarne i biorazgradive tehnološke otpadne vode. Septička jama smatra se malim  sanitarnim  uređajem  te se  pravilnim  dimenzioniranjem  i  vremenom zadržavanja otpadne vode postiže učinkovitost pročišćavanja 25-50% BPK5, 50-70% suspendiranih tvari, 70% ulja i masti.
Sanitarne otpadne vode su otpadne vode koje se ispuštaju iz stambenih i uslužnih objekata te koje uglavnom potječu iz ljudskog metabolizma i aktivnosti kućanstava. 
Sustav javne odvodnje je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja. 
Uređaj za prethodno pročišćavanje industrijskih (tehnoloških) otpadnih voda je uređaj  za pročišćavanje otpadnih voda kojim se pročišćavaju tehnološke, rashladne i procjedne otpadne vode prije ispuštanja u sustav javne odvodnje otpadnih voda ili u sabirnu jamu, na način da se iz tih otpadnih voda uklanjaju koncentracije opasnih i drugih tvari koje prekoračuju dopuštene granične vrijednosti emisija otpadnih voda utvrđenih Pravilnikom o grančnim vrijednostima emisija otpadnih voda za ispuštanje otpadnih voda u sustav javne odvodnje.

II. NAČIN ODVODNJE OTPADNIH VODA

Članak 3.
Prikupljanje i odvodnja otpadnih voda obavlja se putem:
• sustava javne odvodnje
• sustava interne odvodnje
• sustava urbane oborinske odvodnje
• individualnih sustava odvodnje

Sustav javne odvodnje

Članak 4.
Sustav javne odvodnje je tehnički i tehnološki povezani skup građevina za javnu odvodnju od priključka korisnika vodne usluge do krajnje točke ispuštanja.
Sustav javne odvodnje sastoji se od sljedećih građevina i uređaja:
- građevine za skupljanje otpadnih voda i odvođenje skupljene otpadne vode do UPOV- Kumenat
- crpnnih stanica
- uređaja za pročišćavanje otpadnih voda Kumenat (u daljnjem tekstu: UPOV Kumenat)
 podmorskog ispusta	“Kumenat” Biograd na Moru i drugih građevina                    

Članak 5.
Postojeći sustav javne odvodnje otpadnih voda jedinica lokalne samouprave na području Aglomeracije Biograd na Moru je razdjelnog tipa.
Sustav javne odvodnje u pravilu treba biti razdjelni sustav odvodnje, a iznimno može biti mješoviti sustav javne odvodnje gdje je tehnički i ekonomski opravdano i gdje to javni isporučitelj vodnih usluga dopusti.
Na  područjima  gdje  se  gradi  razdjelni  sustav odvodnje,  uz  izgradnju  fekalne kanalizacije potrebno je planirati gradnju oborinske kanalizacije.


Članak 6.
Prije ispuštanja u sustav javne odvodnje pročišćavaju se sljedeće otpadne vode:
- vode iz kuhinja ugostiteljskih objekata (restorana, objekata brze prehrane, hotela i kampova) putem odgovarajućih separatora ulja i masti;
- vode iz praonica vozila,  preko taložnica za krute tvari i separatora za masti, ulja i tekuća goriva;
- sve ostale tehnološke otpadne vode u kojima koncentracija opasnih i drugih tvari prekoračuje dopuštene granične vrijednosti emisija otpadnih voda određene Pravilnikom kojim se propisuju granične vrijednosti emisija otpadnih voda za ispuštanje u sustav javne odvodnje preko odgovarajućih uređaja za prethodno pročišćavanje.

Članak 7.
Fizičke i pravne osobe koje sukladno čl. 6. ove Odluke moraju imati uređaj za prethodno pročišćavanje   otpadnih voda (predtretman), obvezne su ih održavati temeljem ugovora s osobom registriranom za obavljanje navedene djelatnosti sukladno uputama proizvođača za upotrebu i održavanje, i to najmanje jednom u svakoj kalendarskoj godini kontrolirati kvalitetu ispuštene, pročišćene otpadne vode na kontrolnom oknu putem ovlaštenog laboratorija na pokazatelje prema Pravilniku kojim se uređuju granične vrijednosti emisija otpadnih voda. Ispitivanje sastava otpadne vode provodi se na pokazatelje koji su karakteristični za otpadne vode predmetne djelatnosti.
Fizičke i pravne osobe na koje se odnosi čl. 7. ove Odluke, dužne su čuvati analitička izvješća o kvaliteti otpadne vode šest godina od dana uzorkovanja.

Članak 8.
Na zahtjev Javnog isporučitelja vodne usluge fizičke i pravne osobe iz čl. 7. ove Odluke, dužne su dostavit analitička izvješća o kvaliteti otpadnih voda.
Na zahtjev Javnog isporučitelja vodne usluge, fizičke i pravne osobe iz čl. 7. ove Odluke, dužne su nadležnim osobama Javnog isporučitelja omogućiti uzorkovanje i kontrolu otpadne vode na mjestu ispuštanja u javni sustav odvodnje te uvid u stanje održavanja uređaja predtretmana korisnika, osobito ukoliko kakvoća otpadne vode na priključku ne zadovoljava ili je utvrđen neki drugi poremećaj u sustavu javne odvodnje nakon priključka.

Članak 9.
U sustav javne odvodnje smiju se ispuštati otpadne vode sukladno:
-odredbama zakona kojim se uređuju vode
-odredbama pravilnika kojima se propisuje granična vrijednost emisija u   otpadnim vodama
-vodopravnoj dozvoli za ispuštanje otpadnih voda, odnosno okolišnoj dozvoli
-odredbama odluke kojom se uređuju zone sanitarne zaštite izvorišta za javnu vodoopskrbu
-odredbama ove Odluke
-odredbama akata koje izdaje isporučitelj vodne usluge kojima se određuju uvjeti priključenja

Članak 10.
U sustav javne odvodnje ne smiju se ispuštati otpadne vode i tvari kojima se ugrožava:
•	funkcionalnost sustava javne odvodnje
•	projektirani hidraulički režim
•	vodonepropusnost cjevovoda
•	strukturalna stabilnost građevina sustava javne odvodnje
•	rad strojeva na crpnim stanicama i drugoj opremi
· ·tehnički nadzor i održavanje sustava odvodnje
• zdravlje i život djelatnika koji rade na održavanju sustava javne odvodnje
•	povećanje troškova odvodnje i pročišćavanja

Članak 11.
Granične vrijednosti emisija otpadnih voda koje se ispuštaju u sustav javne odvodnje određuju se sukladno Pravilniku o graničnim vrijednostima emisija otpadnih voda i Općim uvjetima isporuke vodnih usluga.
Ako Opći uvjeti isporuke vodnih usluga nisu doneseni za ispuštanje u sustav javne odvodnje, primjenjuju se slijedeće granične vrijednosti emisija: 
KPK Cr =700 mg O₂/L
BPK5 = 250 mg O₂/L
ukupni dušik = 50 mg N/L
ukupni fosfor = 10 mg P/L
Ako su odvodne cijevi betonske, primjenjuju se granične vrijednosti emisija:
sulfati = 200 mg SO4 /L 
kloridi  = 1 000 mg CI/L
Javni isporučitelj vodnih usluga, može sukladno članku 5. Pravilnika o graničnim vrijednostima emisija otpadnih voda i Općim uvjetima isporuke vodnih usluga, za biorazgradive industrijske otpadne vode, odrediti drugačije granice.

Članak 12.
Javni isporučitelj vodnih usluga može, sukladno članku 5. Pravilnika o graničnim vrijednostima emisija otpadnih voda i Općim uvjetima isporuke vodnih usluga, za biorazgradive industrijske otpadne vode odrediti drugačije granične vrijednosti emisija za BPK5, KPKCr, ukupni fosfor i ukupni dušik, pod uvjetom da se time ne ugrožava rad sustava javne odvodnje i uređaja za pročišćavanje otpadnih voda niti stanje prijamnika, ako komunalni uređaj za pročišćavanje otpadnih voda postiže propisani stupanj pročišćavanja ili ako nivo razrjeđenja na uređaju omogućava prihvat otpadnih voda s višim vrijednostima emisija pokazatelja.

Članak 13.
U sustav javne odvodnje ne smiju se ispuštati  otrovne, krute, tekuće i/ili plinovite tvari; zapaljive  i  eksplozivne  tvari;  tvari  onečišćene  patogenim  bakterijama  i  virusima; radioaktivne tvari; organska otapala, nafta i njezini derivati; tvari koje mogu same ili u reakciji s drugim tvarima ometati proces pročišćavanja otpadnih voda.
U sustav javne odvodnje strogo se zabranjuje bacanje higijenskih uložaka, pelena, plastičnih vrećica, nerazgradivih higijenskih maramica, plastičnih štapića za čišćenje ušiju i sličnih predmeta koji ugrožavaju funkcioniranje sustava javne odvodnje.

Sustav interne odvodnje
Članak 14.
Sustav interne odvodnje je sustav koji čine kanalizacijski objekti za prikupljanje i odvodnju otpadnih voda (separatori, taložnice, interne crpne stanice i sl.) iz stambenih i poslovnih građevina i drugih nekretnina sa ili bez pročišćavanja, do kanalizacijskog priključka na sustavu javne odvodnje.
Sustav interne odvodnje u vlasništvu je vlasnika ili posjednika iz čijih se građevina i drugih nekretnina prikuplja i odvodi otpadna voda. Troškove izgradnje i održavanja sustava interne odvodnje snose u cijelosti vlasnici građevina i drugih nekretnina.

Članak 15.
Otpadne vode iz sustava interne odvodnje  ispuštaju se preko priključka u sustav javne odvodnje.
Priključak se nalazi na spoju sustava interne  i javne odvodnje. Uvjete priključenja izdaje javni isporučitelj vodne usluge.

Članak 16.
Zemljište koje čini jednu građevinsku česticu na kojoj je smještena jedna građevina, odnosno pogoni koji predstavljaju funkcionalnu cjelinu, mogu dobiti u pravilu jedan priključak na sustav javne odvodnje. Više priključaka mogu dobiti samo ako se to pokaže potrebnim i priloženom opravdanom ekonomsko-tehničkom dokumentacijom.
Slobodnostojeće građevine, dvojne građevine ili građevine s više stambenih jedinica na etaži sa zajedničkim ulazom mogu imati samo jedan priključak na sustav javne odvodnje.

Članak 17.
Sustav interne odvodnje treba se izgraditi kao razdjelni sustav. Održavanje sustava provodi se na način tako da:
- se isključi mogućnost onečišćenja okoliša i razlijevanjem otpadnih i drugih voda po površini, prodiranjem onečišćenih voda u podzemne slojeve ili širenjem neugodnog mirisa 
- se spriječi pojava i širenje zaraznih bolesti
- je vodonepropusan
- se ne ugrozi funkcija sustava javne odvodnje količinom ili sastavom otpadne vode
- se onemogući usporavanje, odnosno vraćanje otpadnih voda iz sustava javne odvodnje u sustav interne odvodnje

Članak 18.
Za sustave interne odvodnje kod kojih postoji potreba da se u pojedinim intervalima u javni sustav ispušta veća količina otpadnih voda (npr. vode iz bazena i sl.) potrebno je da se posebnim hidrauličkim proračunom odredi maksimalno dozvoljena količina ispuštanja u vremenskom periodu (L/s) te da se ugradnjom posebnog uređaja za regulaciju ispuštanja osigura neometan protok u kanalizacijski sustav.
U cilju osiguranja uvjeta iz stavka 1. ovog članka maksimalno dozvoljeni promjer cijevi za ispuštanje vode iz bazena može iznositi maksimalno 70 mm.




Sustav urbane oborinske odvodnje

Članak 19.
Sustav urbane oborinske odvodnje čine izgrađeni zatvoreni ili otvoreni kanali, prirodna korita, slivnici i druge građevine kojima se oborinske vode prikupljaju, pročišćavaju i  odvode  građevnim strukturama  urbane oborinske odvodnje ili ispuštaju u prirodni prijemnik.

Članak 20.
Građevine urbane oborinske odvodnje grade i održavaju jedince lokalne samouprave iz svog proračuna.
Jedinica lokalne samouprave ovlaštena je izravno prenijeti poslove upravljanja projektom gradnje građevina urbane oborinske odvodnje na javnog isporučitelja vodnih usluga i uz njegov pristanak, ako on ispunjava uvjete propisane propisima o poslovima i djelatnostima u prostornom uređenju i gradnji.
Prijenos iz stavka 2. ovoga članka može obuhvatiti i poslove upravljanja izgrađenim građevinama urbane oborinske odvodnje ili samo poslove neposrednog održavanja građevina urbane oborinske odvodnje.
Javni isporučitelj vodnih usluga ne može prihvatiti prijenos iz stavaka 2. i 3. ovoga članka ako za te poslove nisu osigurana sredstva u proračunu jedinice lokalne samouprave.
O prijenosu iz stavka 2. ovoga članka sklapa se ugovor, najkraće na četiri godine, koji sadržava i plan građenja i održavanja tih građevina te sredstva za financiranje radova.

Članak 21.
Kanale oborinske odvodnje s prometnica, koji su izgrađeni na cestovnom  ili željezničkom zemljištu, prostoru  luka i lučkih područja, zračnih luka i zrakoplovne infrastrukture, održavaju osobe koje su posebnim propisima određene za gospodarenje prometnicom.
Sustavima oborinske odvodnje, koji su svrstani u javno vodno dobro, upravlja i održava ih ovlaštena pravna osoba na temelju Zakona o vodama.






Individualni sustavi odvodnje

Članak 22.
Odvodnja otpadnih voda na području aglomeracije iz članka 1. ove Odluke i njima gravitirajućeg  područja  gdje  nije  izgrađen  sustav javne  odvodnje,  obavlja  se preko individualnih sustava odvodnje.
Individualni sustav odvodnje je tehnički i tehnološki povezan skup građevina, vodova i opreme za odvodnju i pročišćavanje sanitarnih otpadnih voda iz jednog ili više kućanstava, iz jednog ili više poslovnih prostora, koji nisu priključeni na sustav javne odvodnje,  uključuje odvodne kanale, septičke jame, sabirne jame, taložnice, male sanitarne uređaje, uređaje za pročišćavanje industrijskih (tehnoloških) otpadnih voda, ispuste, kućne vodove i dr.

Članak 23.
Dok se ne steknu uvjeti za priključenje na sustav javne odvodnje, otpadne vode iz sustava interne odvodnje mogu se priključiti na sabirnu jamu, odnosno na odgovarajući uređaj za pročišćavanje.

Članak 24.
Korisnik sustava gradi, održava i koristi o svom trošku individualne objekte i uređaje kojima rješava odvodnju otpadnih voda.
Sustav individualne odvodnje mora se izgraditi kao razdjelni sustav, to jest potrebno je odvojiti oborinske od sanitarnih voda.

Članak 25.
Vlasnici, odnosno drugi zakoniti posjednici individualnih sustava odvodnje, dužni su iste prazniti putem isporučitelja vodne usluge ili putem koncesionara i pod nadzorom vodnoga redara u skladu sa zakonom kojim se uređuju vodne usluge.
Dovoz i zbrinjavanje otpadnih voda iz sabirnih i septičkih jama obavlja se isključivo na mjestima u sustavu javne odvodnje koje za to svrhu odredi Javni isporučitelj vodnih usluga.
Koncesionar je dužan sa Javnim isporučiteljem vodnih usluga sklopiti ugovor o uvjetima i mjestu pražnjenja sadržaja cisterne, uz propisani način vođenja evidencije o količinama i porijeklu otpadnih voda koje se prazne u sustav javne odvodnje.

III. ZEMLJOPISNI  PODACI O MJESTIMA  ISPUŠTANJA  OTPADNIH  VODA IZ SUSTAVA JAVNE ODVODNJE UKLJUČUJUĆI I KIŠNE PRELJEVE

Članak 26.
Mjesta ispuštanja otpadnih voda iz sustava javne odvodnje Aglomeracije Biograd  su:
	Objekt:
	Koordinate
	N
	E

	Podmorski ispust UPOV Kumenat
	Koordinate točke ispuštanja
	4861793
	417600

	Incidentni preljev CS Sv. Petar1
	Koordinate točke ispuštanja
	4873701
	409715

	Incidentni preljev CS Sv. Petar2
	Koordinate točke ispuštanja
	4873122
	410211

	Incidentni preljev CS Kulina vala
	Koordinate točke ispuštanja
	4872152
	411099




IV. PODRUČJA NA KOJIMA SE DOPUŠTA ISPUŠTANJE OTPADNIH VODA IZ INDIVIDUALNIH SUSTAVA ODVODNJE SANITARNIH OTPADNIH VODA DO 50 ES, KONKRETNO ODREĐENJE UVJETA ISPUŠTANJA NA TOM PODRUČJU SUKLADNO PROPISU IZ ČLANKA 70. STAVKA 4. ZAKONA O VODAMA, TE UVJETI  ZBRINJAVANJA OTPADNIH VODA IZ SABIRNIH JAMA I MULJA IZ MALIH SANITARNIH UREĐAJA

Članak 27.
Vlasnik, odnosno ovlaštenik drugog stvarnog prava na zemljištu, može slobodno upotrebljavati i koristiti oborinske vode koje se skupljaju na njegovu zemljištu na način da ne ugrožava susjedna zemljišta.

Članak 28.
U sustav urbane oborinske odvodnje ne smiju se ispuštati sanitarne i industrijske (tehnološke) otpadne vode, odnosno bilo kakve druge otpadne vode koje nisu oborinske. 
Građevine oborinske odvodnje iz stambenih zgrada, poslovnih i drugih  prostora, grade i održavaju njihovi vlasnici kao internu (vlastitu) oborinsku odvodnju, na način da oborinske vode prikupljaju i ispuštaju unutar građevinskih čestica zgrada putem upojnih građevina tako da se ne ugrožavaju okolni objekti i površine.
Krovne i druge čiste oborinske vode ispuštaju se u interni sustav oborinske odvodnje bez pročišćavanja.
Onečišćene oborinske vode(s većih parkirališta i manipulativnih površina) moraju se pročistiti (putem pjeskolova, separatora i/ili drugih sličnih uređaja za pročišćavanje) prije ispuštanja u interni sustav oborinske odvodnje.




Članak 29.
Na područjima na kojima nije  izgrađen sustav javne  odvodnje,  odvodnja sanitarnih i biorazgradivih tehnoloških otpadnih voda iz individualnih sustava odvodnje opterećenja do 50 ES rješava se na način  da se otpadne vode ispuštaju u sabirne jame ili pročišćavaju preko malih sanitarnih
 uređaja za pročišćavanje prije ispuštanja u prirodni prijemnik, a sve ovisno o količini otpade vode te uvjetima na terenu.
U II zoni sanitarne zaštite izvorišta malim sanitarnim uređajem  smatra se isključivo biološki uređaj za pročišćavanje otpadnih voda sa higijenizacijom, u skladu sa zahtjevima iz Pravilnika o graničnim vrijednostima emisija otpadnih voda.

Članak 30.
Svako ispuštanje pročišćenih otpadnih voda u prirodni prijemnik - tlo (ispuštanje u podzemne vode) dozvoljeno je uz prethodno detaljno utvrđivanje značajki tla i hidroloških značajki područja ispusta.
Ispuštanje u tlo  provodi se na način da je osigurano neizravno ispuštanje putem upojne građevine sa procjeđivanjem kroz zemlju ili potpovršinske slojeve bez ugrožavanja okolnih objekata i površina te bez utjecaja na kvalitetu obalnog mora.

Članak 31.
Ispuštanje pročišćenih otpadnih voda putem ispusta u more treba biti izvedeno na način da nema negativnog utjecaja na zone kupanja i rekreacije.
Svako ispuštanje pročišćenih otpadnih voda u prirodni prijemnik površinske vode dozvoljeno je isključivo prema uvjetima Hrvatskih voda.
Ispuštanje pročišćenih otpadnih voda iz sustava individualne odvodnje u povremene vodotoke  nije dozvoljeno.

V.  DOPUŠTENA  TEHNIČKA  RJEŠENJA  INDIVIDUALNIH  SUSTAVA  ODVODNJE SANITARNIH OTPADNIH VODA   DO 50 ES PO PODRUČJIMA KAO PRIVREMENO RJEŠENJE DO PRIKLJUČENJA NA SUSTAV JAVNE ODVODNJE I/ILI KAO TRAJNO RJEŠENJE, SUKLADNO PROPISU IZ  ČLANKA 78. STAVKA 3. ZAKONA O VODAMA

Članak 32.
Individualni sustavi odvodnje moraju biti izgrađeni sukladno uvjetima propisanim pozitivnim propisima kojima se uređuje gradnja, odnosno aktima kojima se dozvoljava gradnja te odredbama ove Odluke.
Individualni uređaji za pročišćavanje otpadnih voda moraju biti projektirani, izgrađeni i održavani tako da svojim radom osiguravaju sastav pročišćenih otpadnih voda prije ispusta u prijemnik sukladno odredbama pravilnika kojim se propisuju granične vrijednosti emisija otpadnih voda i ove Odluke, uz uvjet da se navedenim ispuštanjem ne naruši dobro stanje voda.

Članak 33.
Korisnici individualnih sustava za odvodnju otpadnih voda dužni su iste podvrgnuti kontroli ispravnosti na svojstvo vodonepropusnosti, strukturalne stabilnosti i funkcionalnosti te kontrolu provoditi svakih osam godina sukladno Pravilniku o tehničkim zahtjevima za građevine odvodnje otpadnih voda, kao i rokovima obvezne kontrole ispravnosti građevina odvodnje i pročišćavanja otpadnih voda (NN 3/2011).

Korisnici individualnih sustava za odvodnju otpadnih voda, kontrolu ispravnosti iz stavka(1)  ovog članka, dužni su obavljati putem osobe koja ispunjava uvjete za obavljanje posebne djelatnosti za potrebe upravljanja vodama sukladno posebnom propisu.

Članak 34.
Sabirne i septičke jame moraju imati otvor s poklopcem za čišćenje, crpljenje i pražnjenje otpadne vode te uzimanje uzorka za kontrolu kakvoće otpadnih voda. Sabirne jame, septičke jame i individualne uređaje za pročišćavanje sanitarnih otpadnih voda dužni su održavati vlasnici istih o svom trošku. 
Sadržaj  sabirne i septičke jame mora se redovito prazniti kako bi se osigurala njihova funkcionalnost. Kao dokaz redovitog pražnjenja sabirnih i septičkih jama vlasnici su dužni čuvati račune za uslugu pražnjenja dvije godine. 

Članak 35.
Vlasnici, odnosno korisnici individualnih uređaja za pročišćavanje, dužni su ih održavati putem ovlaštene osobe registrirane za obavljanje navedene djelatnosti sukladno uputama proizvođača za upotrebu i održavanje uređaja.
Vlasnici, odnosno drugi zakoniti posjednici nekretnine, dužni su posjedovati i čuvati te na zahtjev osobe ovlaštene za nadzor primjene ove Odluke dati na uvid preglednu situaciju izvedenog stanja interne odvodnje, odnosno individualne odvodnje predmetnog objekta.
Pregledna situacija mora biti u odgovarajućem mjerilu. Nacrt mora bit u mjerilu 1:100.



Članak 36.
Obveza je vlasnika  uređaja za pročišćavanje sanitarnih otpadnih voda, koji pročišćenu vodu ispuštaju u prirodni prijemnik (tlo/vode), kontrolirati kvalitetu ispuštene pročišćene otpadne vode barem jednom godišnje, ukoliko aktom drugog nadležnog tijela nije propisano drugačije.
Uzorkovanje i analizu kvalitete ispuštene pročišćene otpadne vode obavlja ovlašteni akreditirani laboratorij na ulazu i izlazu iz uređaja uzimanjem trenutnog uzorka za analizu na sljedeće parametre: KPKcr ,BPK5, ukupna suspendirana tvar i pH.
Vlasnici individualnih uređaja dužni su čuvati rezultate analitičkog izvješća o kvaliteti otpadnih voda pet godina od dana uzorkovanja. Zahvaćeni uzorak mora biti reprezentativan.

Članak 37.
Mulj nastao u postupku pročišćavanja otpadnih voda može se koristiti sukladno posebnim zakonskim propisima.

Članak 38.
Sabirne i septičke jame moraju se izgraditi na mjestima do kojih je moguć pristup posebnim vozilima za pražnjenje sadržaja jama.
Visinska razlika od dna sabirne ili septičke jame do mjesta pristupa vozila iz prethodnog stavka ne smije biti veća od 5m.

Članak 39.
U sabirne i septičke jame mogu se ispuštati sanitarne otpadne vode te biorazgradive tehnološke otpadne vode, uz uvjet da su prethodno pročišćene do propisane kvalitete za ispuštanje u sustav javne odvodnje.
Uvjeti ispuštanja otpadnih voda u sustav javne odvodnje, primjenjuju se i na ispuštanje otpadnih   voda u sabirne i septičke jame.
  
Članak 40.
Oborinske i površinske vode ne smiju se ispuštati u sabirne i septičke jame.
Nije dozvoljeno ispuštanje sadržaja sabirnih i septičkih jama po javnim i drugim površinama niti u sustav javne odvodnje.

VI.  TEHNIČKO-TERNOLOŠKI  UVJETI  PRIKLJUČENJA  GRAĐEVINA  I  DRUGIH NEKRETNINA  NA  GRAĐEVINE  URBANE  OBORINSKE  ODVODNJE  TE  NAČIN I ROKOVI PRIKLJUČENJA NA TE GRAĐEVINE

Članak 41.
Jedinica lokalne samouprave izdaje uvjete priključenja na građevine urbane oborinske odvodnje sukladno ovoj Odluci u postupcima ishođenja lokacijske ili građevinske dozvole koja se izdaje bez lokacijske dozvole, koji se vode prema propisima o prostornom uređenju i gradnji. Posebnim uvjetima priključenja određuju se tehničko-tehnološki uvjeti kojima mora udovoljiti građevina da bi njeni interni sustav oborinske odvodnje bio priključen  na građevine urbane oborinske odvodnje.
Posebne uvjete iz stavka 1. ovog članka izdaje Javni isporučitelj vodnih usluga, ukoliko je jedinica lokalne samouprave prenijela nadležnost upravljanja projektom gradnje građevina urbane oborinske odvodnje.

Članak 42.
U nepovoljnim uvjetima izgradnje zgrada u odnosu na uvjete odvodnje (zgrade u zaštićenoj kulturno- povijesnoj  cjelini bez vrtova, odnosno nedostatka površine za izgradnju upojnih građevina, depresije zgrade u odnosu na javno prometnu površinu uz zemljište nedovoljne upojne moći), moguće je uz predočenje dokaza o istom, pod uvjetima i uz suglasnost Javnog isporučitelja vodnih usluga, na sustav javne odvodnje priključiti i otpadne oborinske vode zgrada.

Članak 43.
Građevine urbane oborinske odvodnje, kao i građevine oborinske odvodnje s cestovnih prometnica te površina u krugu industrijskih postrojenja i benzinskih crpki, projektiraju se i grade tako da opasne i druge onečišćujuće tvari u tim vodama ne prelaze granične vrijednosti propisanih emisija za otpadne vode iz čl. 70 st. 2  Zakona o vodama, ovisno o mjestu ispuštanja.

VI. NADLEŽNOST ISPORUČTELJA VODNIH USLUGA PO PODRUČJIMA

Članak 44.
Trgovačko društvo Komunalac d.o.o. kralja Petra Svačića 28, Biograd na Moru OIB 79399174783 (u daljnjem tekstu: Javni isporuditelj vodnih usluga) obavlja djelatnost javne odvodnje kao jedini javni isporučitelj vodnih usluga na područjima iz članka 1. ove Odluke.
Djelatnost javne odvodnje u dijelu koji se odnosi na pružanje javne usluge crpljenja, pražnjenja i odvoza otpadnih voda iz individualnih sustava odvodnje mogu obavljati i druge pravne ili fizičke osobe na temelju ugovora o koncesiji.

Članak 45.
Skupština trgovačkog društva, Javni isporučitelj vodnih usluga,  za svaku kalendarsku godinu, u skladu s predviđenim sredstvima i izvorima financiranja, donosi Plan gradnje i održavanja komunalnih vodnih građevina na svom uslužnom području.
Planom se utvrđuje i opis poslova s procjenom troškova izgradnje građevina javne odvodnje te iskaz financijskih sredstava potrebnih za ostvarenje istog s opisom financiranja.

VII. 	UPUĆIVANJE   NA   OBVEZU   PRIKLJUČENJA   NA   GRAĐEVINE   JAVNE ODVODNJE SUKLADNO   ODLUCI O   PRIKLJUČENJU,   OPĆIM   I   TEHNIČKIM UVJETIMA ISPORUKE VODNIH USLUGA

Članak 46.
Na područjima na kojima je izgrađen javni sustav odvodnje, vlasnik građevine, odnosno drugi zakoniti posjednik građevine ili druge nekretnine, dužan je priključiti svoju građevinu ili drugu nekretninu na sustav javne odvodnje sukladno uvjetima priključenja i Odluci o priključenju na komunalne vodne građevine i Općim i tehničkim uvjetima isporuke vodnih usluga, najkasnije u roku od jedne godine od obavijesti isporučitelja vodne usluge o mogućnosti priključenja sukladno propisima.

Članak 47.
Vlasnik građevine, odnosno drugi zakoniti posjednik građevine, dužan je nakon priključenja svoje građevine na javni sustav odvodnje sanitarnih otpadnih voda, sve instalacije, građevine i uređaje koje su se koristile za individualno prikupljanje i pročišćavanje otpadnih voda, a koje se više neće koristiti, staviti van funkcije u roku od 30 dana od dana priključenja.
Vlasnik građevine, odnosno drugi zakoniti posjednik građevine, dužan je dopustiti Javnom isporučitelju vodnih usluga kontrolu postupanja prema obvezi iz prethodnog stavka.





VIII. NADZOR I PREKRŠAJNE ODREDBE

Članak 48.
Upravni nadzor u provedbi javnih ovlasti na temelju Zakona o vodama i Zakona o vodnim uslugama i propisa donesenih na temelju Zakona obavlja nadležno Ministarstvo Republike Hrvatske.
Inspekcijski nadzor provodi državna vodopravna inspekcija, vodni redari i ostale nadležne inspekcije, svaka u okviru svoje nadležnosti u skladu sa Zakonom o vodama, Zakona o vodnim uslugama, Zakonom o održivom gospodarenju otpadom i drugih propisa te komunalno redarstvo temeljem Zakona o komunalnom gospodarstvu i ovom Odlukom.
Nadzor nad provedbom ove Odluke u dijelu, koji se odnosi na ispuštanje otpadnih voda protivno ovoj Odluci o odvodnji otpadnih voda, provode vodni redari u skladu sa odredbama važećeg Zakona o vodnim uslugama i važećeg Zakona o vodama.

Članak 49.
Vlasnici, odnosno drugi zakoniti posjednici individualnih sustava odvodnje, dužni su provesti stručni nadzor nad održavanjem individualnih sustava odvodnje, putem javnih isporučitelja vodnih usluga ili druge ovlaštene osobe.
Nadzor nad postavljanjem malih sanitarnih uređaja za koje, prema propisima o gradnji, nije potrebno ishoditi akt o odobrenju građenja, provodi javni isporučitelj vodnih usluga, odnosno druga ovlaštena osoba.
Vlasnici sabirnih i septičkih jama te malih sanitarnih uređaja, dužni su ih prazniti putem Javnog isporučitelja vodnih usluga ili putem koncesionara. Nadzor vodnog redara nad istim će se obavljati uvijek kada isporučitelj vodne usluge to bude smatrao potrebnim.

Članak 50.
Na pravne i fizičke osobe koje ispuštaju otpadne vode protivno ovoj Odluci, primjenjuju se prekršajne odredbe i novčane kazne propisane Zakonom o vodama i Zakonom o vodnim uslugama, drugim zakonima i podzakonskim aktima.

IX. 	PRIJELAZNE I ZAVRŠNE ODREDBE

Članak 51.
Postojeći sustavi interne odvodnje kao i individualni uređaji koji  nisu izvedeni u skladu s odredbama ove Odluke, vlasnici, zakoniti posjednici, odnosno korisnici,  dužni su o vlastitom trošku uskladiti s odredbama ove Odluke u roku od 12 mjeseci od stupanja na snagu iste, ako drugim propisima nije predviđen drugi rok.

Članak 52.
Na sve odnose koji nisu regulirani ovom Odlukom, primjenjuju se važeće odredbe Zakona o vodama, Zakona o vodnim uslugama, Zakona o obveznim odnosima i ostalih zakonskih i podzakonskih akata, koje reguliraju predmetnu materiju.

Članak 53.
Sastavni dio ove Odluke je Prilog I. Pregledna karta područja Aglomeracije Biograd na Moru.

Članak 54.
Ova Odluka stupa na snagu osmog dana od dana objave u „Službenom glasniku Zadarske županije".
KLASA: 
URBROJ: 

Zadar, ________________ 2026. 

PREDSJEDNICA ŽUPANIJSKE	 SKUPŠTINE
 ___________________________________


Dostaviti:
Komunalac d.o.o. Biograd na Moru
Hrvatske vode, Vodnogospodarski odjel za slivove južnog Jadrana, Split
Upravni odjel za pravne i zajedničke poslove, ovdje
Pismohrana, ovdje

